CELEX: 32016D2240
Language: bg
Date: 2016-12-12 00:00:00
Title: Решение (ОВППС) 2016/2240 на Съвета от 12 декември 2016 за изменение на Решение 2012/389/ОВППС относно мисията на Европейския съюз за изграждане на регионален морски капацитет в региона на Африканския рог (EUCAP NESTOR)

13.12.2016   
            
            
               BG
            
            
               Официален вестник на Европейския съюз
            
            
               L 337/18
            
         РЕШЕНИЕ (ОВППС) 2016/2240 НА СЪВЕТА
   от 12 декември 2016
   за изменение на Решение 2012/389/ОВППС относно мисията на Европейския съюз за изграждане на регионален морски капацитет в региона на Африканския рог (EUCAP NESTOR)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 16 юли 2012 г. Съветът прие Решение 2012/389/ОВППС (1) относно мисията на Европейския съюз за изграждане на регионален морски капацитет в региона на Африканския рог (EUCAP NESTOR).
            
         
               (2)
            
            
               На 22 юли 2014 г. Съветът прие Решение 2014/485/ОВППС (2), с което измени Решение 2012/389/ОВППС и удължи EUCAP NESTOR до 12 декември 2016 г.
            
         
               (3)
            
            
               Цялостният и всеобхватен стратегически преглед на ангажиментите по линия на ОПСО в Сомалия и Африканския рог доведе до заключението, че EUCAP NESTOR следва да се съсредоточи върху Сомалия, като името ѝ следва да бъде променено на EUCAP Somalia, а мандатът ѝ да бъде адаптиран и удължен до декември 2018 г.
            
         
               (4)
            
            
               Решение 2012/389/ОВППС, включително задачите и целите на мисията, следва да бъде преразгледано през 2017 г.
            
         
               (5)
            
            
               Референтната сума, предвидена за периода до 12 декември 2016 г., е достатъчна, за да покрие периода до 28 февруари 2017 г., когато би трябвало да има подробна информация за финансовите нужди за новия подход, така че да се определи референтна сума за следващия период,
            
         ПРИЕ НАСТОЯЩОТО РЕШЕНИЕ:
   Член 1
   Решение 2012/389/ОВППС се изменя, както следва:
   
               1)
            
            
               В заглавието и навсякъде в текста наименованието „EUCAP NESTOR“ се заменя с „EUCAP Somalia“.
            
         
               2)
            
            
               Член 1 се заменя със следното:
               „Член 1
               Мисия
               Съюзът установява мисия за изграждане на капацитет в Сомалия (EUCAP Somalia).“
            
         
               3)
            
            
               Член 2 се заменя със следното:
               „Член 2
               Мандат на мисията
               EUCAP Somalia подпомага Сомалия за укрепването на нейния капацитет в областта на морската сигурност, за да може да прилага по-ефективно морското право.“
            
         
               4)
            
            
               Член 3 се заменя със следното:
               „Член 3
               Цели и задачи
               1.   За осъществяването на мандата на мисията, установена в член 2, EUCAP Somalia:
               
                           а)
                        
                        
                           повишава капацитета на Сомалия за прилагане на морското гражданско право с цел ефективно упражняване на морско управление над бреговата ѝ ивица, вътрешните ѝ води, териториалните ѝ морета и изключителните ѝ икономически зони;
                        
                     
                           б)
                        
                        
                           засилва по-специално капацитета на Сомалия за провеждане на риболовни инспекции и дейности по правоприлагане, издирване и спасяване в морето, борба с контрабандата, борба с пиратството и патрулиране по бреговата зона на сушата и по море;
                        
                     
                           в)
                        
                        
                           преследва тези цели, като подкрепя сомалийските власти при изготвянето на необходимото законодателство и създаването на нужните съдебни органи и като предоставя необходимите наставничество, съвети, обучение и оборудване на сомалийските структури в областта на прилагането на морското гражданско право.
                        
                     2.   За постигането на тези цели EUCAP Somalia действа в съответствие с оперативните насоки и задачите, определени в приетите от Съвета документи за оперативно планиране.
               3.   EUCAP Somalia не осъществява никакви изпълнителни функции.“
            
         
               5)
            
            
               В член 13, параграф 1 последната алинея се заменя със следното:
               „Референтната сума, предназначена за покриване на свързаните с EUCAP Somalia разходи за периода от 16 декември 2015 г. до 28 февруари 2017 г., е в размер на 12 000 000 EUR.“
            
         
               6)
            
            
               В член 16 втората алинея се заменя със следното:
               „Прилага се до 31 декември 2018 г.“
            
         Член 2
   Настоящото решение влиза в сила в деня на приемането му.
   
      Съставено в Брюксел на 12 декември 2016 година.
      
         
            За Съвета
         
         
            Председател
         
         F. MOGHERINI
      
   
   
      (1)  Решение 2012/389/ОВППС на Съвета от 16 юли 2012 година относно мисията на Европейския съюз за изграждане на регионален морски капацитет в региона на Африканския рог (EUCAP NESTOR) (ОВ L 187, 17.7.2012 г., стр. 40).
   
      (2)  Решение 2014/485/ОВППС на Съвета от 22 юли 2014 година за изменение на Решение 2012/389/ОВППС относно мисията на Европейския съюз за изграждане на регионален морски капацитет в региона на Африканския рог (EUCAP NESTOR) (ОВ L 217, 23.7.2014 г., стр. 39).